เงินบาทเปิดตลาด 32.31/33
ธนาคารกรุงศรีอยุธยา รายงาน เงินบาทเปิดตลาดที่ระดับ 32.31/33 ปรับตัวอ่อนค่าตามภูมิภาค
22 ก.ค. 2553

ธนาคารกรุงศรีอยุธยา รายงาน เงินบาทเปิดตลาดที่ระดับ 32.31/33 ปรับตัวอ่อนค่าตามภูมิภาค
นักบริหารเงินจากธนาคารกรุงศรีอยุธยา เปิดเผยว่า เงินบาทเปิดตลาดเช้านี้อยู่ที่ระดับ 32.31/33 บาท/ดอลลาร์ ปรับตัวอ่อนค่าจากเย็นวานนี้ที่ระดับ 32.29/31 บาท/ดอลลาร์ และเมื่อเวลา 08.45 น.ปรับตัวอ่อนค่าลงมาอยู่ที่ 32.32/34 บาท/ดอลลาร์ โดยเคลื่อนไหวตามค่าเงินในภูมิภาคเนื่องจากดอลลาร์กลับมาปรับตัวแข็งค่า
"(เงินบาท)ปรับตัวอ่อนค่าตามภูมิภาคเนื่องจากการแข็งค่าของดอลลาร์" นักบริหารเงิน กล่าว
ความเคลื่อนไหวของตลาดเงินและตลาดทุนตอบรับทันทีหลังจากนายเบน เบอร์นันเก้ ประธานธนาคารกลางสหรัฐ(เฟด) ออกมาแสดงความเห็นด้านลบต่อภาวะเศรษฐกิจของสหรัฐ ซึ่งเป็นเรื่องที่ไม่ค่อยเกิดขึ้นบ่อยนัก 
"ปกติพวกธนาคารกลางไม่ค่อยให้ view แย่ๆ เท่าไหร่ พอออกมาพูดว่า outlook ไม่ค่อยดี ตลาดก็เชื่อว่าเป็นเรื่องจริงว่ามีอะไรซ่อนอยู่อีก" นักบริหารเงิน กล่าว
ส่วนปัญหาหนี้เสียในสหภาพยุโรปคงต้องรอดูผลการทดสอบความแข็งแกร่งของสถาบันการเงินในช่วงวันศุกร์ที่จะถึงนี้ที่อาจเป็นจุดเปลี่ยนว่า ปัญหาจะแย่ลงกว่าเดิมหรือคลี่คลายแล้วก็ได้ ซึ่งจะมีผลต่อค่าเงินบาท ตลาด onshore ในวันอังคาร
สำหรับความเคลื่อนไหวของสกุลเงินหลักต่างประเทศช่วงเช้านี้ เงินเยนอยู่ที่ระดับ 86.63/69 เยน/ดอลลาร์ ปรับตัวแข็งค่าจากระดับ 87.05/08 เยน/ดอลลาร์ ส่วนเงินยูโรอยู่ที่ 1.2757/2762 ดอลลาร์/ยูโร ปรับตัวอ่อนค่าจากระดับ 1.2830/2835 ดอลลาร์/ยูโร
นักบริหารเงิน คาดว่า วันนี้เงินบาทยังคงแกว่งตัวในกรอบแคบๆ โดยเคลื่อนไหวอยู่ในกรอบ 32.25-32.35 บาท/ดอลลาร์เช่นเดิม